Skellund og Veddum i Østhimmerland er gået sammen om at kæmpe mod fraflytning. Midlet er nærhed og hjælpsomhed.

To landsbyer i Mariagerfjord nægter at give op, selvom borgerne flygter til større byer. I Skellund og Veddum kaster man sig nu ud i et projekt, hvor nærhed, hjælpsomhed og fællesskab skal holde på befolkningen. En af de lokale ildsjæle er Leo Korsgaard, der står bag det nye projekt, 'Borgervækst'. - Vi har besluttet, at vi vil være mere nærværende og stå sammen om tingene her i byen. Hvis man køber en grund eller et hus, får man for eksempel 40 timers nabohjælp med. Det kan være børnepasning, græsslåning eller andre former for hjælp. Som tilflytter får man også gratis olieskift hos automekanikeren, mens gartneren deler ud af sine planter - alt sammen noget der skal signalere, at her nægter man at give op. - Hvis vi ikke gør noget for at kæmpe i mod fraflytningen, så har vi jo tabt på forhånd, siger Leo Korsgaard. Og der er god grund til at kæmpe. På bare otte år har eksempelvis Veddum tabt 144 borgere, så der nu kun bor 342 mennesker i byen. Derfor er ekspert i byudvikling, Jørgen Møller, fra Aalborg Universitet da også skeptisk over for projektet. - Landsbyer er tvunget til at skabe positiv opmærksomhed omkring sig selv. Det her et godt mediestunt, men der er rigtig mange landsbyer, der kæmper om de samme borgere. Derfor tvivler jeg på effekten af deres tiltag. Der bor lige nu 755 mennesker i de to byer. Målet er, at der hvert år flytter fem nye familier til området.